CYKY
Najpredávanejšie
Káble CYKY sú najčastejšie používanými káblami v domových elektroinštaláciách. Sú vhodné pre napätia 450/750 V. Môžete ich uložiť pevne pod omietku, zaliať do betónu, ale i do zeme či do exteriéru (sú odolné voči UV žiareniu) a do suchého aj vlhkého prostredia.
Sú odolné voči šíreniu plameňa, preto ich môžete použiť aj v drevodomoch (pri dodržaní podmienok uloženia). Neznesú však mechanické namáhanie a preto v prostredí, kde to hrozí ich musíte uložiť do vhodných chráničiek alebo káblových líšt.
Špeciálnym variantom sú ploché káble CYKYLo, ktoré vďaka svojmu tvaru jednoducho uložíte pod podlahové lišty a pri sekaní do betónu alebo betónových panelov v bytovke netreba ísť až tak hlboko. Majú však ešte menšiu mechanickú odolnosť ako káble CYKY, nehodia sa preto napr. do dutinových sádrokartónových stien, kde by ste pri prevliekaní mohli poškodiť ich izoláciu.
Najpoužívanejšie káble CYKY:
Zásuvky 230 V – kábel CYKY-J 3x2,5 pre rýchlejšiu orientáciu je označený zeleným pruhom po celej dĺžke.
Osvetlenie 230 V – kábel CYKY-J 3x1,5 pre rýchlejšiu orientáciu je označený modrým pruhom po celej dĺžke.
Zásuvky 400 V/16 A, el. sporáky – kábel CYKY-J 5x2,5
Vzájomné prepojenie svetelných vypínačov – kábel CYKY-O 3x1,5
Ovládanie viacerých žiaroviek na jednom svietidle – kábel CYKY-J 5x1,5
Ponúkame iba kvalitné káble od výrobcov Nkt a Prysmian, ktoré spĺňajú európske normy a majú príslušné certifikáty.